BBC SPECIAL: भारत में पॉर्न इंडस्ट्री के बारे में क्या सोचती हैं सनी लियोनी

इमेज स्रोत, TWITTER/SUNNYLEONE

सनी लियोनी की ज़िंदगी पर बनी 'वेब-सीरीज़', करनजीत कौर, के ट्रेलर में एक पत्रकार उनसे पूछता है, "किसी प्रॉस्टीट्यूट और पॉर्न स्टार के बीच क्या फ़र्क होता है?"

जवाब में सनी लियोनी कहती हैं, "एक सिमिलैरिटी है - गट्स".

यही 'गट्स' यानी हिम्मत सनी लियोनी की चाल, चेहरे और बातों में दिखी जब वो मुंबई के एक होटल में इंटरव्यू के लिए मुझसे मिलीं.

उन्होंने बताया कि करनजीत कौर के लिए पत्रकार के साथ वो इंटरव्यू का सीन शूट करना बेहद मुश्किल था.

सनी लियोनी के बारे में क्यों है एक ख़ास राय

सनी ने कहा, "मुझे बहुत असहज लगा क्योंकि वो बहुत बुरे सवाल थे पर हमने उन्हें रखा क्योंकि ये सवाल लोगों के मन में होते हैं और मैं उनका जवाब देना चाहती थी."

प्लेबैक आपके उपकरण पर नहीं हो पा रहा वीडियो कैप्शन, पोर्न स्टार की इमेज पर क्या कहती हैं सनीलियोनी

सनी लियोनी पिछले पांच सालों से भारत में सबसे ज़्यादा 'गूगल' किया गया नाम है. लोग उन्हें देखना चाहते हैं, उनके बारे में जानना चाहते हैं लेकिन काफ़ी हद तक उनके बारे में अपनी राय पहले ही बना चुके हैं.

सनी मानती हैं कि उनके बारे में एक तरह की राय बनने की वजह वो ख़ुद हैं.

"मैं अपनी सोच और अपनी ज़िंदगी को लेकर एकदम पारदर्शी हूँ, लेकिन लोग मुझे मेरे पिछले पेशे से जोड़कर ही देखते हैं, उसमें उनकी कोई ग़लती भी नहीं, पर समय के साथ मैं भी बदली हूँ और उम्मीद है लोग भी मेरे व्यक्तित्व में इस बदलाव को समझेंगे."

वो बॉलीवुड में 'आइटम नंबर' कहे जानेवाले गानों के बाद अब फ़िल्मों में पूरे किरदार निभा चुकी हैं. हाल में उनकी ख़ुद की परफ़्यूम, 'द लस्ट' भी लॉन्च हुई है.

मैंने पूछा कि ये नाम भी तो उनकी ख़ास छवि को ही आगे ले जाता है?

सनी के नाम पर विवाद

उन्होंने इनकार कर दिया और कहा कि इतनी कम उम्र में अपने नाम की परफ़्यूम होना किसी भी लड़की के लिए ख़्वाब जैसा है और जब वो सच हुआ तो उन्हें यही नाम पसंद आया.

सनी का कहना था, "बाक़ि परफ़्यूम ब्रैंड भी तो ऐसे नाम रखते हैं, जैसे सिडक्शन या फ़ायर एंड आइस."

इमेज स्रोत, T SERIES

'करनजीत कौर', सनी लिओनी का असली नाम है.

उनकी ज़िंदगी पर बनी वेब सीरीज़ को ये नाम दिए जाने का शिरोमणि गुरुद्वारा प्रबंधक समिति ने विरोध किया था और कहा था कि 'कौर' नाम सिख धर्म में बहुत महत्व रखता है जबकि सनी का काम पॉर्न से जुड़ा था.

सनी के सामने मैंने जब ये बात रखी तो उन्होंने कहा कि ये नाम उनके पासपोर्ट पर है. उनके मां-बाप ने उन्हें दिया था जो अब इसपर सफ़ाई देने के लिए दुनिया में नहीं है

वो बोलीं, "वैसे भी मेरा सच्चा नाम करनजीत कौर है, और सिर्फ़ मेरे काम का नाम सनी लियोनी है."

पॉर्न इंडस्ट्री में काम को लेकर खेद नहीं

पॉर्न इंडस्ट्री में अपने काम को लेकर सनी लियोनी कभी शर्मिंदा नहीं हुई हैं. उस दिन भी उन्होंने कहा कि ये उनकी पसंद थी.

भारत में निजी तौर पर पॉर्न देखने पर कोई रोक नहीं है पर पॉर्न वीडियो, तस्वीरें इत्यादि बनाना या बांटना ग़ैर-क़ानूनी है.

दुनिया की सबसे बड़ी पॉर्न वेबसाइट 'पॉर्नहब' के मुताबिक अमरीका, ब्रिटेन और कनाडा के बाद भारत में सबसे ज़्यादा पॉर्न देखा जाता है.

तो क्या भारत में भी क़ानूनी तौर पर पॉर्न इंडस्ट्री होनी चाहिए?

इस सवाल का जवाब देने से सनी एक पल के लिए भी झिझकी नहीं, कहा, "ये मेरा फ़ैसला नहीं, भारत सरकार और यहां के लोगों का होगा".

पर क्या ऐसा उद्योग होने से यौन संबंधों के बारे में सहजता और ख़ुलापन होगा? अमरीका में उनका अनुभव क्या कहता है?

जवाब में सनी ने कहा कि उनकी निजी पसंद किसी और पर थोपी नहीं जानी चाहिए. समाज की सोच हर परिवार से बनती है और हर लड़की की उनकी मां-बाप की परवरिश से.

सनी के मां-बाप को उनका ये फ़ैसला बिल्कुल नागवार था. पर वो मानती हैं कि उन्हें एक बेहद आज़ाद ख़्याल लड़की की तरह बड़ा किया गया जिस वजह से वो अपने मां-बाप की इज़्ज़त भी करती हैं और अपनी पसंद के फ़ैसले भी ले पाई हैं.

अब सनी के अपने बच्चे हैं. उन्होंने एक बेटी को गोद लिया है और सरोगेसी से दो बेटे हैं.

क्या उन्हें वो ज़िंदगी के फ़ैसले लेने की आज़ादी दे पाएंगी?

सनी ने कहा, "बेशक़, मैं चाहूंगी वो ऊंचाइयां छुएं, मार्स तक जाएं लेकिन उनके फ़ैसले और रास्ते उनके अपने होंगे."

इमेज स्रोत, Twitter

बच्चों को क्या बताएंगी सनी लियोनी

मेरा आख़िरी सवाल शायद सबसे मुश्किल था. वो सनी लियोनी के बारे में तो था पर शायद उसका जवाब करनजीत कौर को देना था.

क्या आप अपने पिछले पेशे के बारे में अपने बच्चों को समझा पाएंगी?

सनी को ये अच्छा तो नहीं लगा. पर ये सवाल उनके मन में कौंधा ना हो, ऐसा भी नहीं.

अपनी ज़िंदगी में उन्होंने जो भी फ़ैसले लिए उनकी वजह से आम लोगों में बनी समझ और धारणाओं के साथ जीना आसान नहीं है.

पर वही 'गट्स' के साथ उन्होंने कहा कि इस व़क्त ये उनका सरोकार नहीं. उनके मन में लंबे समय से मां बनने की तमन्ना थी और अब वो उस अनुभव के हर पल का रस ले रही हैं.